open-index/open-wikipedia-markdown huggingface dataset:
Keelingin käyrä

**Keelingin käyrä** on graafi, joka esittää hiilidioksidin (CO2) pitoisuuksia maapallon ilmakehässä vuodesta 1958 lähtien. Käyrä on nimetty sen luojan, tutkija Charles Keelingin, mukaan.

Keeling aloitti ilmakehän hiilidioksidin tutkimisen vuonna 1956 ottamalla ilmanäytteitä ja mittaamalla niiden CO2-pitoisuuksia. Ajan myötä hän tunnisti kaavan: yöllä otetuissa näytteissä oli korkeammat CO2-pitoisuudet verrattuna päivällä otettuihin näytteisiin. Keeling selitti tämän ilmiön kasvien yhteyttämisellä: kasvit ottavat hiilidioksidia päivisin fotosynteesiin, mutta yöllä ne vapauttavat sitä. Kun Keeling tarkasteli mittauksiaan useiden vuosien ajan, hän havaitsi myös laajemman kausittaisen vaihtelun: CO2-pitoisuudet olivat korkeimmillaan keväällä, kun hajoava kasvimateriaali vapautti hiilidioksidia ilmakehään, ja matalimmillaan syksyllä, kun kasvit lakkasivat ottamasta hiilidioksidia yhteyttämisprosessiin.

Keeling sai mahdollisuuden jatkaa tutkimuksiaan Mauna Loan observatoriossa Havaijilla, Yhdysvalloissa, jossa hän havaitsi globaalien CO2-pitoisuuksien nousun lähes vuosittain. Analysoimalla näytteidensä CO2-pitoisuuksia Keeling pystyi yhdistämään tämän kasvun fossiilisten polttoaineiden käytön lisääntymiseen. Keelingin käyrä on toiminut keskeisenä visuaalisena esityksenä hänen keräämälleen datalle, jonka keräämistä tiedeyhteisö on jatkanut.

## Lähteet
Jenna Raunio

**Jenna Raunio** (s. 24. syyskuuta 2006 Jönköping, Ruotsi) on ruotsinsuomalainen jääkiekkoilija, joka edustaa maajoukkuetasolla Ruotsia ja seuratasolla NCAA:ssa pelaavaa Ohion osavaltionyliopiston joukkuetta. Ennen Ohion joukkuetta Raunio pelasi Ruotsin pääsarjassa HV71:n joukkueessa kausina 2020–2025.

Raunio pelasi alle 18-vuotiaiden MM-kilpailuissa vuosina 2022, 2023 ja 2024, ja vuoden 2023 turnauksessa hän saavutti hopeaa. Hän on edustanut Ruotsin naisten maajoukkuetta MM-kilpailuissa 2025 ja talviolympialaisissa 2026.

## Lähteet
Bradly Nadeau

**Bradly Nadeau** (s. 5. toukokuuta 2005 Saint-François-de-Madawaska, New Brunswick, Kanada) on kanadalainen jääkiekkoilija, pelipaikaltaan vasen laitahyökkääjä. Nadeau edustaa NHL-joukkue Carolina Hurricanesia.

Ennen NHL-uraansa Nadeau pelasi BCHL-juniorisarjassa Penticton Veesin joukkueessa ja Mainen yliopiston joukkueessa. Carolina Hurricanes varasi hänet ensimmäisellä kierroksella 30. varausvuorolla . Nadeau on pelannut neljä NHL:n runkosarjan ottelua. Näissä otteluissa hän on syöttänyt yhden maalin. Nadeau kuului Kanadan joukkueeseen alle 20-vuotiaiden MM-kilpailuissa vuonna 2025. Uran tilastot päivitetty 28. lokakuuta 2025.

## Lähteet
Romanian kruunun ritarikunta

**Romanian kruunun ritarikunta** () on romanialainen ritarikunta, joka perustettiin kuningas Kaarle I:n käskystä 14. maaliskuuta 1881. Sitä jaettiin alkujaan tunnustuksena erityisistä saavutuksista niin romanialaisille kuin ulkomaalaisillekin. Ritarikunta lakkautettiin monarkian mukana vuonna 1947, mutta kuningasperhe on jatkanut kunnianosoituksen jakamista. 

Vuonna 2011 Mikael I uudisti ritarikunnan sääntöjä, johon kuului mm. maksimimäärä kuhunkin luokkaan ja aikarajoitukset luokkien välillä ylentämiseen.

Ritarikunnassa on aina ollut viisi luokkaa, mutta nauha on vaihdellut historian saatossa ja sen mukaan, jaetaanko sitä sodan aikana vai ei:

## Lähteet
ROP

**ROP** on vuodesta 2011 lähtien toiminut julkisen taiteen tekijäryhmä. Siihen kuuluu kuvataiteilija **Tuomo Rosenlund** ja diplomi-insinööri **Pekko Orava**.

## Julkisia ulkoteoksia

* Suoja, 2019; Tampere
* Pinninkadun alikulkusillan teos, 2020; Tampere
* Aava, 2022; Tampere
* Tyyni, 2024; Hyvinkää
* Kavereiden kanssa / Among the Friends, 2024; Kuopio

Tiedosto:Tuomo Rosenlund ja Pekko Orava Suoja 2019.JPG|*Suoja*, 2019, Tampere
Tiedosto:Tuomo Rosenlund Pekko Orava Lamminrahkan meluvalli 2020.JPG|Lamminrahkan meluvalli, 2020, Kangasala.
Tiedosto:Tuomo Rosenlund Pekko Orava Kevat ja syksy 2020.JPG|*Kevät ja syksy*, Lamminrahkan risteyksessä, 2020, Kangasala.
Tiedosto:ROP 2020 Pinninkadun alikulkusillan teos.jpg|*[[Pinninkadun alikulkusillan teos]]*, yhdessä Mika Hannulan kanssa, 2020, Tampere.
Tiedosto:ROP Aava 2022.jpg|*Aava*, 2022, Tampere.
Tiedosto:ROP - Kavereiden kanssa (2024) - Sinikellon pk, Taivaanpankontie 4 - Puijonlaakso, Kuopio.jpg|*Kavereiden kanssa*, 2024, Kuopio.


## Lähteet
Elmon uimahalli

**Elmon uimahalli** on Vantaan Asolaan rakenteilla oleva uimahalli. Uimahallin on suunnitellut Siren arkkitehdit oy. Uimahallin rakentaminen on aloitettu 2024 ja sen on määrä valmistua vuonna 2027. 

Uimahallin rakentaminen maksaa noin 46,27 miljoonaa euroa. 

Uimahalliin tulee 50 metrin teräksinen pääallas, jossa on kymmenen uimarataa. Tämän lisäksi tulee terapia-allas, opetusallas, hyppyallas, kahluuallas, lastenallas, kylmäallas ja vesiliukumäki. Halliin tulee myös kuntosali ja ryhmäliikuntatila.

## Lähteet
Selviytyjät Suomi (10. tuotantokausi)

**[[Selviytyjät Suomi|Selviytyjät Suomen]] kymmenes tuotantokausi** esitettiin syksyllä 2025 Nelosella ja Ruutu -suoratoistopalvelussa. Kausi kuvattiin vuoden 2025 keväällä Malesiassa, Johorissa. Kaudella nähtiin 16 kilpailijaa, kun julkisuudesta tunnetut henkilöt osallistuivat kilpailuun läheisimmän luottohenkilönsä kanssa. Ensimmäistä kertaa Selviytyjät Suomen historiassa kilpailuun osallistuttiin pareittain. Juontajana jatkoi Riku Rantala. Kilpailu kesti 34 vuorokautta, ja voittaja sai 30 000 euroa. Kilpailun voitti Saana Akiola tuomariston äänestyksessä äänin 8–1.

Uutena juonenkäänteenä kaudella nähtiin heimoneuvoston kahdeksan ruukkua. Heimoneuvostossa ulosäänestetty pelaaja saa rikkoa yhden ruukun. Kolme ruukkua sisältävät tyhjän arvan, jolloin ulosäänestetty pelaaja putoaa pelistä normaalisti pois. Kolmessa ruukussa on pelillinen etu, jonka ulosäänestetty pelaaja saa jättää perinnöksi valitsemalleen pelaajalle. Kaksi ruukkua sisältävät mahdollisuuden kaksintaisteluun, joka käydään seuraavassa heimoneuvostossa ulosäänestetyn pelaajan kanssa. Kaksintaistelun voittaja palaa takaisin peliin sen heimon riveissä, jonka heimoneuvoston päätteeksi kaksintaistelu käydään. Kaksintaistelun häviäjän peli päättyy.

## Kilpailijat

## Kauden yhteenveto

## Äänestyshistoria

## Katsojaluvut

## Lähteet

## Aiheesta muualla
*Virallinen sivusto
Maurice Callot (1921)

**Maurice Callot** (ei Q-tunnusta) oli Ranskan laivaston miinanlaskukykyinen kaksoisrunkoinen sukellusvene.

## Valmistus
Alus tilattiin vuoden 1917 hankinnoissa Bordeaux’sta Forges et Chantiers de la Girondelta, missä köli laskettiin toukokuussa 1917. Alus laskettiin vesille 26. maaliskuuta 1921 ja valmistui vuoden lopulla.

## Palvelus
Alus poistettiin käytöstä 1936.

## Lähteet
*

### Viitteet
Ognjana Petrova

**Ognjana Georgieva Petrova** (myöh. **Duševa**, , s. 20. joulukuuta 1964 Svilengrad) on bulgarialainen ratameloja, joka kilpaili pääasiassa kajakkien 500 metrillä. Hän saavutti Soulissa 1988 olympiapronssia yhdessä Borislava Ivanovan, Diana Palijskan ja Vanja Geševan kanssa. Lisäksi Petrova ylsi Ivanka Muerovan kanssa MM-pronssille Duisburgissa 1987.

## Lähteet
Dansbacka

**Dansbacka** on kylä Siuntiossa Uudellamaalla. Kylän nimi viittaa ruotsin kielen sanaan *dansk* (tanskalainen), joko kansallisuusmerkityksessä tai lisänimenä. Konsonanttien s ja b välistä vokaali *a* on voinut kadota varhaisessa vaiheessa. Nimi, yhdessä Danskaruddin kanssa, saattaa myös viitata lyhyeen jaksoon keskiajalla, jolloin tanskalaiset toimivat Uudellamaalla.

## Historia
Muinoin Dansbackan kylää kutsuttiin nimillä Norrbirke ja Birkeby. Kirjallisissa lähteissä kylä mainitaan lahjakirjeessä vuodelta 1389, jossa se kirjoitusvirheen vuoksi esiintyy nimellä *nor byggiom* eikä oikeassa muodossaan *nor bijrkiom*. Kylä on todennäköisesti toiminut pohjoisen alueen keskuspaikkana alueella, jonka halki virtaa joki luoteis-Siuntion kautta.

Vuonna 1541 Dansbackassa mainitaan olleen kaksi talonpoikaa. Vuonna 1608 molemmat kylän tilat olivat autioina, mutta toinen niistä otettiin uudelleen viljeltäväksi vuonna 1624. Vuodesta 1633 alkaen kylä kuului Suitian linnan alaisuuteen, jonka omistajana oli Henrik Fleming. 1600-luvun lopulla Dansbackassa mainitaan paikka nimeltä Kapelllada (Kappelilato). Nimi lienee peräisin aiemmin puretusta kappelista, jonka hirsiä käytettiin ladon rakentamiseen. Ei voida kuitenkaan sulkea pois mahdollisuutta, että läheisessä Munksin kylässä olisi sijainnut pieni kirkollinen rakennus.

Kun suurin osa Suitian linnan maa-alueista myytiin Emmanuel Vikbergin toimesta 1800-luvun alussa, osti everstiluutnantti Magnus Ehrnrooth – Lohjalla sijaitsevan Laakspohjan kartanon omistaja – Dansbackan tilan, joka tuolloin tunnettiin nimellä Ängskulla. Tila erotettiin Laakspohjasta vuonna 1896 ja se on siitä lähtien ollut itsenäinen.

## Lähteet
Länsi-Helsingin Sopimuspalokunta

Länsi-Helsingin Sopimuspalokunta on 2023 toimintansa aloittanut sopimuspalokunta. Sopimuspalokunta syntyi kun Haagan VPK ja Vanhan Käpylän VPK yhdistyivät. Paloasema sijaitsee Metsälässä. 

## Lähteet

## Aiheesta muualla
Länsi-Helsingin Sopimuspalokunta
Spin doctor

**Spin doctor** on spinnausta toteuttava henkilö, erityisesti poliittisia päättäjiä palveleva näiden tavoitteisiin sitoutunut viestintä- ja tietoammattilainen. Nimitys viittaa mahdollisuuteen "kehrätä" (engl. spin) kokoon toimeksiantajaa palvelevaa aineistoa. Toinen kuvaileva merkitys liittyy pallolle pelissä, tässä yhteydessä tiedolle, annettavaan "kierteeseen" (spin). Myös sana doctor viittaa tässä yhteydessä mahdollisuuteen parannella eli "tohtoroida" asioita kyseenalaisesti.

Sävyltään spin doctor -nimitys voi olla halventava. Sille ei ole vakiintunutta tai virallista suomennosta. Ilmauksella on ollut mainittu merkitys viimeistään vuodesta 1977, jolloin yhdysvaltalainen kirjailija Saul Bellow käytti sitä luennossaan, joka käsitteli poliitikkojen keinoja saada viestinsä paremmin perille ammattilaisten avulla.

Simon Heffer (1995) kuvaa spin doctorien ja puoluejohdon työnjakoa kärkevästi seuraavaan tapaan: Puoluetoimijat muokkaavat julkisuudessa esiintyvien poliitikkojen näkemyksiä hioen, laimentaen, muotoillen ja muuttaen niitä sävyltään rauhoittaviksi. Spin doctorien tehtävänä puolestaan on pyrkiä "taivuttamaan totuutta sopimaan mihin tahansa olosuhteisiin".
## Lähteet
* 
* 
### Viitteet
Palestiinalaiskristityt

**Palestiinalaiskristityt** ovat kristillinen vähemmistö palestiinalaisten keskuudessa. Palestiinalaisalueilla ja Israelissa heitä arvioidaan olevan noin 180&nbsp;000. Enemmistö palestiinalaiskristityistä elää diasporassa Palestiinan ulkopuolella. Heidän määräksi arvioidaan vähintään 500&nbsp;000. Kreikkalaisortodoksinen kirkko on perinteinen ja suurin kirkkokunta palestiinalaisten parissa, ja myös muihin seurakuntiin kuuluvat usein polveutuvat sen jäsenistä. Osa palestiinalaiskristityistä on katolilaisia, protestantteja ja orientaaliortodokseja. 

Eri kirkkokuntien palestiinalaisia yhdistää yhteinen etninen ja kristillinen identiteetti, sekä kokemus yhteydestä kristinuskon synnyinseutuun ja roolista sen pyhien paikkojen hoitajina. Palestiinalaiskristityt jakavat palestiinalaismuslimien kanssa palestiinalais- ja arabi-identiteetin, mutta uskonto koetaan myös osittain erottavaksi tekijäksi esimerkiksi sen politisoituessa. Kristinuskoa harjoittaville palestiinalaisille uskonnon yhteisöllinen merkitys on henkilökohtaisen ulottuvuutensa ohella perinteisesti korostunut, ja se on myös selviytymiskeino heidän kohtaamassaan alisteisessa asemassa Israelin–Palestiinan konfliktissa, mikä näyttäytyy esimerkiksi läheisten puolesta rukoilemisena. 

## Taustaa

Kristinusko sai alkunsa Palestiinan ympäristössä, ja useiden palestiinalaiskristittyjen juuret ulottuvat alkukristittyihin. Vuosisatojen varrella Palestiina oli kristittyjen mielenkiinnon ja pyhiinvaellusten kohde. Jerusalemin kreikkalais-ortodoksinen kirkko periytyy yhdestä historiallisen kirkon vanhoista patriarkaateista, ja järjestäytyneen uskonnon kreikkalaisortodoksisella muodolla on alueella pitkät juuret. 600-luvun arabilaistamisen jälkeen palestiinalaiset päätyivät omaksumaan arabian kielen osan säilyttäessä kuitenkin kristinuskonsa. Protestantismi levisi Palestiinaan 1800-luvun lähetystyön yhteydessä. Israelin–Palestiinan konflikti on aiheuttanut palestiinalaiskristittyjen oloihin epävakautta ja rajoittanut heidän mahdollisuuksiaan liikkua ja toimia. Vuosien 1948 ja 1967 sotien yhteydessä yli 80&nbsp;000 palestiinalaiskristittyä häädettiin tai pakeni kodistaan. Myös jännitteet palestiinalaismilitanttien ja ääriuskonnollisten juutalaisten kanssa ovat vaikeuttaneet palestiinalaiskristittyjen elämää. 

## Katso myös

* Kristinusko Lähi-idässä

## Lähteet
Seeprahaarniskapää

**Seeprahaarniskapää** (*Evistias acutirostris*) on haarniskapäihin kuuluva kalalaji. Lajia tavataan Tyynestämerestä.

## Koko ja ulkonäkö
Seeprahaarniskapää voi kasvaa 60–90 cm pitkäksi. Laji on ruumiinrakenteeltaan litteä ja hyvin korkearuumiinen. Kalan kuono on pitkähkö ja otsaprofiili on hyvin jyrkkä. Leuassa on viiksisäikeitä. Seeprahaarniskapään selkäevä on hyvin korkea. Lajin ruumiissa on mustia ja keltaisia tai valkoisia leveitä pystyraitoja ja kuono on hyvin tumman sininen. Evät ovat vatsaeviä lukuun ottamatta keltaiset.

## Levinneisyys ja elintavat
Seeprahaarniskapään pohjoinen levinneisyysalue ulottuu eteläisestä Japanista Etelä-Koreaan ja Taiwanille ja eteläinen levinneisyysalue on Lord Howen saarelta Havaijille ja Pääsiäissaarelle. Kala liikkuu joko pareittain tai pieninä parvina kivikkoisten koralliriuttojen läheisyydessä. Lajin ravintoa ovat käärmetähdet ja pienet äyriäiset.

Seeprahaarniskapäätä pidetään toisinaan akvaarioissa.

## Lähteet
Liikkuva äänestäjä

**Liikkuva äänestäjä** on äänestäjä, joka ei pysy uskollisena millekään tietylle puolueelle, vaan saattaa äänestää muidenkin puolueiden ehdokkaita. Tämä on perinteisesti ollut poikkeuksellista, sillä puolueuskollisuus on yleistä ja saattaa muodostua jo lapsuusiässä. 1900-luvulta alkaen äänestäjät ovat kuitenkin muuttuneet aiempaa liikkuvammiksi, kun he ovat alkaneet kiinnittää huomiota ehdokkaiden omiin ajatuksiin ja poliittisiin näkökulmiin eivätkä vain puolueiden ideologiaan. Tämä on johtanut siihen, että moni puolue on alkanut etsiä ehdokkaikseen henkilöitä, jotka voisivat vedota myös muiden puolueiden kannattajiin.

Tutkimusten mukaan jotkut liikkuvat äänestäjät tietävät politiikasta vähemmän kuin puolueuskolliset äänestäjät, ja saattavat äänestää henkilökohtaisten mieltymystensä perusteella eivätkä poliittisen analyysin pohjalta. Joidenkin tutkijoiden mukaan liikkuvat äänestäjät heijastavat demokratian ihanteita äänestäessään poliittisten valintojen pohjalta eivätkä puoluesidonnaisesti. Näin liikkuvat äänestäjät toimivat korjaavana mekanismina puolueille, joiden politiikat ja toimet ovat menettäneet äänestäjien valtavirran kannatuksen.

Liikkuvien äänestäjien osuus kasvaa suurten taloudellisten, yhteiskunnallisten ja poliittisten mullistusten kausina.

## Lähteet
Kutin piiritys

**Kutin piiritys** oli osmanien armeijan suorittama Brittiläiseen 1. armeijaan kuuluneen brittiläis-intialaisen joukko-osaston (*Indian Expeditionary Force)* piiritys Al-Kutissa 3.12.1915–29.4.1916. Se päättyi osmanien voittoon ja yhteensä noin 13 000 britin ja intialaisen antautumiseen. Kutin piiritys oli osa Yhdistyneen kuningaskunnan ja Osmanien valtakunnan välisiä taisteluita ensimmäisessä maailmansodassa. Osmanien voittoisan 6. armeijan komentajana toimi Halil pašša, antautunutta armeijaa johti kenraalimajuri Charles Townsend.

## Lähteet
Median puolueellisuus

**Median puolueellisuus** tarkoittaa sitä, että raportoidessaan asioista, tapahtumista tai keskusteluista media joko avoimesti tai hienovaraisesti suosii tai korostaa yhtä perspektiiviä, näkökulmaa tai henkilöä, ja samalla sivuuttaa vastapuolen.

Median puolueellisuus näkyy harhaanjohtavana tai puutteellisena uutisointina, jonka kautta lukijat saavat asioista vääristyneen kuvan. Media voi esimerkiksi antaa yhdelle osapuolelle enemmän näkyvyyttä, tai valikoida ”asiantuntijat” niin, että he antavat asiaan yksipuolisia kommentteja.

Länsimaissa ihanteena on se, että journalismi tarjoaisi objektiivisesti monimuotoisia näkökulmia, monipuolisia lähteitä ja vaihtelevia perspektiivejä, jotta uutisista, asioista, vaalikampanjoista ja historiasta syntyisi lukijalle tasapuolinen kuva. Totalitaristisissa yhteiskunnissa sen sijaan julkaistaan usein vain yhden perspektiivin mukaisia uutisia, ja vastapuoli esitetään arvottomana.

## Katso myös
* Disinformaatio
* Misinformaatio
* Medialukutaito

## Lähteet
Dóra Dúró

**Dóra Dúró** (s. 5. maaliskuuta 1987) on unkarilainen äärioikeistolainen poliitikko.

## Poliittinen ura
Dúró valittiin Jobbikin edustajana Unkarin parlamenttiin vuonna 2010 sen nuorimpana jäsenenä. Hän edusti parlamentissa Jobbikia vuosina 2010–2018, istui siellä sitoutumattomana vuosina 2018–2022 ja liittyi Meidän kotimaamme -liikkeen ryhmään vuonna 2022. Hän oli Jobbikin parlamenttiryhmän varapuheenjohtaja vuosina 2015–2016, ja hänestä tuli Meidän kotimaamme -liikkeen parlamenttiryhmän varapuheenjohtaja vuonna 2023. Dúró on toiminut myös Meidän kotimaamme -liikkeen varapuheenjohtajana. 

Vuonna 2020 Dúró nostatti kohua julkaisemalla sosiaalisessa mediassa videon, jossa hän työntää silppuriin lastenkirjan *Meseország mindenkié* (’Satumaa kuuluu kaikille’), jossa esiintyy mm. samasukupuolisia parisuhteita ja ”poikkeavia” perhemalleja. Osaksi tästä käynnistyneen keskustelun johdosta annettiin kohuttu asetus, jossa lastensuojelulakiin vedoten vaadittiin kirjakauppoja ”folioimaan” eli paketoimaan näkymättömiin homoseksuaalisuutta sisältävät kirjat.

Vuonna 2023 Dúró antoi haastattelun RT:lle. Siinä hän katsoi Ukrainan Nato-jäsenyyden voivan toteutua vain Venäjän hyväksynnällä. Lisäksi hän vaati Ukrainalta alueiden luovuttamista rauhan tähden ja ettei Eurooppa saisi suhtautua omaan etuunsa alisteisena Yhdysvaltain etuun nähden. Lausunnot herättivät Ukrainassa kiukkua, ja Ukrainan edustajat vetosivat vastauksissaan itsemääräämisoikeuteen. Dúró lisättiin Ukrainan vihollisiksi katsotuista henkilöistä koostettuun Myrotvoretsin listaan. Myrotvoretsin mukaan Dúró kannattaa Trianonin sopimuksen kumoamista ja Transkarpatian palauttamista Suur-Unkarin muodostamiseksi.

## Yksityiselämä
Dúró on naimisissa poliitikkokollegansa Előd Novákin kanssa, joka lähti Jobbikista Meidän kotimaamme -liikkeeseen yhdessä hänen kanssaan ja on myös toiminut sen varapuheenjohtajana. Heillä on neljä lasta.

## Lähteet
Alena Schillerová

**Alena Schillerová** (o.s Dupalová 18. maaliskuuta 1964 Brno, Tšekkoslovakia) on tšekkiläinen poliitikko, joka toimi maansa valtiovarainministerinä vuosina 2017–2021. Hän liittyi populistiseen ANO 2011 puolueeseen vuonna 2021, ja toimii nykyään yhtenä sen varapuheenjohtajista. 

## Elämäkerta
Schillerová syntyi Brnossa vuonna 1964. Hän opiskeli Masarykin yliopistossa oikeustiedettä, ja vuonna 2000 sai suoritti filosofian tohtorin jatkotutkinnon. Työuransa aikana Schillerová on työskennellyt taloushallinnossa, pisimpään Brno-venkovinin verotoimistossa.

Schillerová nimitettiin Tšekin valtiovarainministeriön vero- ja tulliasioista vastaavaksi asiantuntijaksi vuonna 2016. Seuraavan vuoden hallituskriisissä hänen piti alun perin korvata kohun keskelle joutunut valtiovarainministeri Andrej Babiš, mutta tuolloinen pääministeri Bohuslav Sobotka kieltäytyi ehdotuksesta pitäen Schillerováa Babišin liian läheisenä liittolaisena.

Vuoden 2017 vaalien jälkeen Schillerová nimitettiin Babišin I hallituksen valtiovarainministeriksi, missä tehtävässä hän jatkoi myös Babišin II hallituksessa. Vuonna 2019 hänet nimettiin yhdeksi hallituksen varapääministereistä. Schillerován Praha 1:ssä sijainnut valtion varoilla kustannettu luksusasunto herätti kohun hänen ministerikaudellaan.

Schillerová liittyi pääministeripuolue ANO:n jäsenistöön vasta ministerikautensa loputtua vuoden 2021 vaalien jälkeen. Hän toimii yhtenä puolueen varapuheenjohtajista.

Schillerován ministerikauden jälkeen Tšekin mediassa julkaistiin tietoja, joidenka mukaan hänen johtamansa valtiovarainministeriö oli maksanut lähes kahden miljoonan korunan palkkaa kahdelle kuvaajalle, joidenka teokset julkaistiin Schillerován omilla sosiaalisen median tileillään. Schillerován itsensä mukaan julkaisut selittivät vaikeasti ymmärrettäviä ilmiöitä kansalle. *Hlídač státu* -julkaisun tekemien tutkimusten mukaan lähes puolet 1&nbsp;023:sta julkaisusta eivät liittyneet millään tavalla ministeriön toimintaan. 

Vuoden 2024 joulukuussa Schillerován Tiktok -palvelussa julkaisema video, jossa hän oli pukeutunut ranskanperunapussiksi ja kritisoi hallituksen politiikkaa, sai huomattavan paljon julkisuutta sekä itse palvelussa, että Tšekin mediassa. 

## Yksityiselämä
Schillerován tytär Petra Rusňáková on toimminut ANO 2011:n edustajana Brnossa. Schillerován vävyä David Rusňákia syytettiin vuonna 2011 tapahtuneesta poliisitiedostojen vuotamisesta, mutta hänen syytteensä keskeytettiin hieman ennen kuin Schillerová nimitettiin valtiovarainministeriksi.

## Lähteet

## Aiheesta muualla
Ulúa

**Ulúa** on Hondurasissa virtaava joki. Se saa alkunsa maan keskiosien ylänköalueelta ja virtaa koilliseen laskien lopulta Atlantin valtamereen Puerto Cortésin kaupungin koillispuolella. Matkallaan joki virtaa banaaniviljelmistään tunnetun Sulan laakson läpi.

## Lähteet

## Aiheesta muualla
Länsisefardijuutalaiset

**Länsisefardijuutalaiset**, joita kutsutaan myös **iberianjuutalaisiksi** tai **espanjalaisiksi ja portugalilaisiksi juutalaisiksi**, ovat sefardijuutalaisten alaryhmä. He polveutuvat niistä sefardijuutalaisista, jotka nimellisesti omaksuivat kristinuskon ja jäivät Espanjaan ja Portugaliin, kun toiset, kristinuskoon kääntymättömät sefardijuutalaiset karkotettiin niemimaalta 1490-luvulla. Myöhemmin länsisefardit kääntyivät takaisin juutalaisuuteen muutettuaan suvaitsevammin uskonnollisiin eroihin suhtautuviin maihin. He perustivat yhteisöjä esimerkiksi Amsterdamiin, Pariisiin ja Lontooseen. Länsisefardeja muutti myös Amerikan mantereelle.  

## Lähteet
My Winter Car

**My Winter Car** on Amistech Gamesin tekemä peli, joka on jatko-osa *[[My Summer Car]]* -simulaatiopelille. Pelin kehittäjä Johannes Rojola kertoi ensimmäistä kertaa pelistä vuonna 2020 Steamin keskustelupalstoilla. Pelissä on sama idea kun edeltäjässään *My Summer Carissa*. Tällä kertaa projektiautona toimii Ford Taunukseen pohjautuva ”Corris Rivett”. Peli sijoittuu samalle kuvitteellisessa Alivieskan kunnassa olevalle Peräjärven kylälle. Pakettiauton tilalla on Talbot 1510 ”Sorbett”, jolla pelaajan on mahdollista hoitaa päivittäisiä askareitaan. Pelin kehittäjä on kertonut pelin olevan huomattavasti vaikeampi kuin edeltäjänsä.

*My Winter Carin* uusiin ominaisuuksiin kuuluvat muun muassa järven jäällä järjestettävät jäärata-ajot, uusi kirpputori josta pelaaja voi hankkia muun muassa osia autoonsa, uusi täysipäiväinen työpaikka, energiajuomat ja pankkikortti. Peli käyttää samaa Unity-pelimoottorin versiota 5.0.0f4, sillä pelin kehittäjän mukaan pelimoottorin päivittäminen olisi ollut mahdotonta.

## Lähteet
* https://steamcommunity.com/app/516750/discussions/7/2993170476565936949/
* https://respawn.fi/my-summer-car-2-pelista-eli-my-winter-carsta-julkaistiin-ensimmainen-kuva-ja-verkkosivut/

### Viitteet

## Aiheesta muualla

* My Winter Car Wiki
*My Winter Car Steamissa
Katariinan katedraali

**Katariinan katedraali** () on ortodoksinen katedraali H’ersonissa Ukrainassa. Vuosina 1781–1786 rakennettu kirkko on pyhitetty Katariina Aleksandrialaiselle, joka oli keisarinna Katariina Suuren suojeluspyhimys.

Katedraali on rakennettu kalkkikivestä venäläiseen klassiseen tyyliin. Jumalanpalvelukset lopetettiin vuonna 1930, jolloin siitä tehtiin ateistinen museo ja sitä käytettiin myös varastona. Kirkolliseen käyttöön se palautettiin vuonna 1991.

Lokakuussa 2022, H’ersonin venäläismiehityksen lähestyessä loppuaan, miehittäjät veivät kirkosta kenraali Grigori Potjomkinin luut ja veivät ne Venäjälle. Samassa yhteydessä kirkosta vietiin myös patsaita.

## Lähteet
Myles Lewis-Skelly

**Myles Anthony Lewis-Skelly** (s. 26. syyskuuta 2006 Lontoo) on englantilainen jalkapalloilija, joka edustaa Valioliigassa pelaavaa Arsenalia. Hän on pelipaikaltaan keskikenttäpelaaja, mutta pystyy pelaamaan myös vasempana laitapuolustajana.

## Seurajoukkuera

### Arsenal (2024-)

Myles Lewis-Skelly on pelannut Arsenalin juniorijoukkueissa kahdeksanvuotiaasta lähtien. Hän liittyi Arsenalin junioriakatemiaan 2015. Lewis-Skelly teki debyyttinsä edustusjoukkueessa 22. syyskuuta 2024 pelatussa ottelussa Manchester Citya vastaan. Ensimmäisen maalinsa hän teki 2. helmikuuta 2025 5-1 voitossa Manchester Citysta. Hän pelasi kauden 2024–2025 aikana 23 valioliigaottelua, joista avauskokoonpanossa 15. Yhtä vaille kaikki ottelut hän pelasi vasempana laitapuolustajana. Mestarien liigassa hän oli seitsemässä ottelussa avauskokoonpanossa ja tuli kolme kertaa vaihdosta kentälle. Hän antoi kaksi maalisyöttöä.

## Maajoukkuera

Lewis-Skelly on edustanut Englannin nuorisomaajoukkueita vuodesta 2021 lähtien. Hän teki debyyttinsä A-maajoukkueessa MM-karsintaottelussa Albaniaa vastaan maaliskuussa 2025. Samassa ottelussa hän teki myös ensimmäisen A-maajoukkuemaalinsa ja hänestä tuli Englannin historian nuorin maalintekijä 18 vuoden ja 176 päivän iässä rikkoen Marcis Rashfordin edellisen ennätyksen (18 vuotta, 209 päivää). Kaikkiaan hän on maaliskuun 19. päivään 2026 mennessä pelannut kuusi A-maaottelua.

## Lähteet
Etelka Freund

**Etelka Freund** (1879 – 27. toukokuuta 1977 Zürich) oli unkarilainen pianisti.

Freund opiskeli 11–15-vuotiaana István Thománin johdolla Budapestissa. Hän pääsi soittamaan toistuvasti Johannes Brahmsille, joka ihaili häntä. Freund lähti 16-vuotiaana Wieniin opiskellakseen Theodor Leschetizkyn johdolla. Hän kuitenkin valitsi opettajakseen Ignaz Brüllin ja sai lisäksi musiikin teorian opetusta Eusebius Mandyczewskiltä. Freund hyväksyttiin vuonna 1898 Ferruccio Busonin mestarikursseille Weimariin ja Berliiniin. Hän sai vuosina 1902–1903 kontrapunktin ja sävellyksen opetusta Béla Bartókilta. Hän oli Bartókin elinikäinen ystävä ja tämän musiikin tulkitsija.

Freund teki debyyttinsä vuonna 1901 Ferruccio Busonin johtaessa Berliinin filharmonikkoja. Konsertissa esitettiin Ludwig van Beethovenin pianokonsertto nro 3 ja Johannes Brahmsin pianokonsertto nro 1. Freund pääsi pian Euroopan-kiertueelle. Hän keskeytti konserttiuransa mentyään vuonna 1910 naimisiin. Hänelle syntyi kaksi poikaa. Freund palasi konserttilavoille vuonna 1936 miehensä joutuessa jäämään eläkkeelle. Hän teki esiintymisiä Unkarissa, Lontoossa ja Alankomaissa. Freund muutti Yhdysvaltoihin vuonna 1946 ja teki ensimmäisen esiintymisensä siellä National Gallery of Artissa Washington DC:ssa vuonna 1947. Hän sai Yhdysvalloissa kuitenkin vain vähän esiintymistilaisuuksia.

Freund esiintyi radiossa ja teki äänitteitä. Parissa äänitteessä attribuutio on kuitenkin epävarma. Freundin vanhempi veli Robert oli myös pianisti, joka sai opetusta Ignaz Moschelesilta, Carl Tausigilta ja Franz Lisztiltä.

## Lähteet
Bertha Froriep

**Bertha Froriep** (16. toukokuuta 1833 Berliini – 3. joulukuuta 1920 Weimar) oli saksalainen muotokuva- ja genremaalari, joka työskenteli pääasiassa Weimarissa.

## Elämä ja ura

Bertha Froriep syntyi Berliinissä ja sai taideopetusta Friedrich Martersteigiltä ja Ferdinand Pauwelsilta Weimarissa. Hän osallistui Dresdenin ja Berliinin akatemia-näyttelyihin vuodesta 1870 alkaen. Froriep työskenteli useilla tekniikoilla, kuten öljyväri-, pastelli- ja akvarellimaaleilla.

Hänen tunnetuimpia teoksiaan on runoilija Friedrich Rückertin muotokuva vuodelta 1864, joka oli aiemmin esillä Berliinin kansallisgalleriassa. Hän maalasi myös toisen, muotokuvan Rückertistä vuonna 1884. Froriep toteutti useita professorien muotokuvia Tübingenin yliopiston aulaan sekä taidemaalari Victoria Åbergin muotokuvan, joka on Helsingin Ateneumin kokoelmissa. Hänen vuonna 1872 maalattu omakuvansa on esillä Weimarin suurherttuallisessa museossa.

## Teoksia


Bertha Froriep - Portrait of Victoria Åberg - A I 757 - Finnish National Gallery.jpg|Taidemaalari Victoria Åbergin muotokuva, 1880.
Bertha Froriep Portrait of a girl with a straw hat 1877.jpg|Tyttö olkihattussa, 1877.
Friedrich Rückert.jpg|Runoilija Friedrich Rückertin muotokuva, 1864.
Bertha Froriep Dornröschen 1864.jpg|*Prinsessa Ruusunen*, öljy kankaalle, 1864.


## Lähteet
Prizrenin yliopisto

**Prizrenin yliopisto** (), joka tunnetaan myös nimellä **Ukshin Hoti**, on yliopisto Kosovossa Prizrenin kaupungissa. Se perustettiin vuonna 1962 pedagogisena korkeakouluna nimellä *Shkolla e Lartë Pedagogjike - SHLP* ja nykyisessä muodossaan se aloitti toimintansa vuonna 2010.

## Tiedekunnat
Yliopistolla on 6 tiedekuntaa, jotka ovat:
* tietojenkäsittelytieteen tiedekunta
* bio- ja ympäristötieteiden tiedekunta
* kasvatustieteiden tiedekunta
* oikeustieteiden tiedekunta
* taloustieteellinen tiedekunta
* filologinen tiedekunta

## Lähteet

## Aiheesta muualla
Sara Ohlsson

**Sara Ohlsson** (s. 1977 Öölanti) on ruotsalainen lasten- ja nuortenkirjailija. Hänen esikoisteoksensa *Jag är tyvärr död och kan inte komma till skolan idag* ilmestyi vuonna 2011. Yhdessä kuvittaja Lisen Adbågen kanssa hän on tehnyt Frallan-nimisestä tytöstä kertovan kirjasarjan.

Ohlsson on kotoisin Mörbylångasta ja asuu Tukholmassa.

## Bibliografia
* *Jag är tyvärr död och kan inte komma till skolan idag* (2011)
* *Ingen normal står i regnet och sjunger* (2016)
* *Frallan är bäst!* (2018)
* *Frallan räddar världen* (2018)
* *Frallan och kärleken* (2019)
* *Frallan har en hemlighet* (2019)
* *Fula tjejer* (2020, yhdessä Lisa Bjärbon ja Johanna Lindbäckin kanssa)
* *Frallan möter Frallan* (2021)
* *Jobbiga tjejer* (2021, yhdessä Lisa Bjärbon ja Johanna Lindbäckin kanssa)
* *Frallan älskar läskigheter* (2022)
* *Svaga tjejer* (2022, yhdessä Lisa Bjärbon ja Johanna Lindbäckin kanssa)
* *Tolv* (2023, yhdessä Lisa Bjärbon ja Johanna Lindbäckin kanssa)
* *Tretton* (2024, , yhdessä Lisa Bjärbon ja Johanna Lindbäckin kanssa)

## Lähteet

## Aiheesta muualla
Heretics

**Heretics** () on G. K. Chestertonin filosofinen kirjallisuuskriittinen esseekokoelma vuodelta 1905.

Tässä kirjassa tekijä käsittelee "harhaoppisia", taiteilijoita, kirjailijoita ja kulttuurivaikuttajia, jotka haastavat ikivanhoja arvoja ja oletuksia. Chesterton kohtaa ​​kirjallisuuden merkkihenkilöt, kuten George Bernard Shawn ja H.G. Wellsin. Lyhyissä luvuissa Chesterton tarkastelee aikansa ajattelijoiden väitteitä, jotka hylkäävät perinteisen ajattelun, ja hän pitää niitä puutteellisina. Kirjan aiheisiin kuuluvat muun muassa imperialismi, Nietzschen yli-ihminen ja edistys, joita käsitellään Chestertonin tunnusomaisella nokkelalla tyylillä, joka on usein ytimekäs ja humoristinen. 

Teosta on pidetty yhtenä Chestertonin tärkeimmistä, mutta samalla yhtenä unohdetuimmista. Tekijälle "harhaoppi" on erityistä terveen järjen () puutetta. Harhaoppi on parhaimmillaan puolitotuus, mutta yleensä vähemmän. Se on fragmentti, jota on liioteltu totuuden kokonaisuuden kustannuksella. Chesterton kirjoitti teoksen ja sen jatko-osan *[[Oikea oppi]]* anglikaanina.
Kriitikko G. S. Street kommentoi teosta ja haastoi Chestertonia julkituomaan oman filosofisen vaihtoehtonsa paremmuuden. Tähän haasteeseen Chesterton tarttui ja tuloksena oli vuonna 1908 julkaistu *[[Oikea oppi]]*, joka on monella tapaa henkilökohtainen kronikka tuolloin 34-vuotiaan Chestertonin matkasta skeptisyydestä kristinuskoon tuon ajan keskeisten ajatusten ja argumenttien virrassa. 

## Sisällys
* 1. Alkuhuomautuksia oikeaoppisuuden tärkeydestä
* 2. Negatiivisesta hengestä
* 3. Hra Rudyard Kiplingistä ja maailman tekemisestä pieneksi
* 4. Hra Bernard Shaw
* 5. Hra H. G. Wells ja jättiläiset
* 6. Joulu ja esteetikot
* 7. Omar ja pyhä viiniköynnös
* 8. Keltaisen lehdistön lempeys
* 9. Hra George Mooren tunnelmat
* 10. Sandaaleista ja yksinkertaisuudesta
* 11. Tiede ja villi-ihmiset
* 12. Pakanuus ja Hra Lowes Dickinson
* 13. Keltit ja keltofiilit
* 14. Tietyistä nykyajan kirjailijoista ja perheinstituutiosta
* 15. Ylhäisöromaanien kirjoittajista ja ylhäisöstä
* 16. Hra McCabesta ja jumalallisesta kevytmielisyydestä
* 17. Whistlerin nokkeluudesta
* 18. Nuoren kansakunnan harhaluulo
* 19. Slummikirjailijat ja slummit
* 20. Loppuhuomautuksia oikeaoppisuuden tärkeydestä

## Lähteet

## Aiheesta muualla
*Heretics Christian Classics Ethereal Library 
*Heretics Project Gutenberg 
*Heretics Standard Ebooks 
*Heretics Logos Virtual Library 
*Heretics LibriVox-äänikirja
Frieda Valenzi

**Frieda Valenzi** (15. toukokuuta 1910 Wien – 2002) oli itävaltalainen pianisti.

Valenzi opiskeli Wienin musiikki- ja teatteriakatemiassa. Hänen opettajiaan olivat Joseph Marx, Franz Schmidt, Walter Kerschbaumer ja Friedrich Wührer. Valenzi teki debyyttinsä Wienin Musikvereinissa, jossa hän esitti Edvard Griegin pianokonserton. Hän esiintyi laajoilla kansainvälisillä kiertueillaan muun muassa Saksassa, Italiassa, Portugalissa, Kanadassa, Yhdysvalloissa ja Mosambikissa. Valenzin ohjelmistoon kuului kattava valikoima hänen oman aikansa musiikkia. Siihen sisältyi konserttoja Cristóbal Halffterilta, Karl Amadeus Hartmannilta, Wilhelm Hübneriltä, Ernst Krenekiltä, Bruno Madernalta, Frank Martinilta, Joseph Marxilta, Karl Franz Mülleriltä, Alois Pacherneggilta, Sergei Prokofjevilta, Albert Rousselilta, Arnold Schönbergiltä, Oscar Strausilta, Igor Stravinskylta, Erich Urbannerilta, Francesco Valdambrinilta, Roger Vuatazilta ja Heinz Walbergilta.

Valenzi opetti Wienin musiikki- ja teatteriakatemiassa ennen toista maailmansotaa ja sitten uudelleen vuodesta 1950. Hän sai professorin arvonimen vuonna 1959. Valenzi jäi eläkkeelle opetustehtävistä vuonna 1980, mutta jatkoi työskentelyä vielä kahden vuoden ajan, kunnes aivoverenkiertohäiriön aiheuttama toispuoleinen halvaus teki mahdottomaksi niin opettamisen kuin esiintymisenkin. Valenzi teki kolme äänitystä Remington-levymerkille noin vuonna 1951 ja äänitti myös RAI:n lähetyksiä varten. Hänen äänitteisiinsä kuuluu tulkintoja Enrique Granadosin teoksista.

## Lähteet
Lisen Adbåge

**Lisen Adbåge** (s. 1982 Linköping) on ruotsalainen lasten- ja nuortenkirjailija, sarjakuvantekijä ja kuvittaja. Hänen esikoisteoksensa *Ellen och Bebis* ilmestyi vuonna 2001. Adbåge tunnetaan muun muassa *Kurt och Kio* ja *Koko och Bosse* -kirjasarjoista. Sara Ohlssonin kanssa hän on tehnyt *Frallan*-kirjoja. Lisäksi hän on kuvittanut monien muiden kirjoja.

Adbåge varttui Itä-Götanmaalla sijaitsevassa Syassa ja asuu nykyään Göteborgissa. Myös Adbågen sisko Emma Adbåge on kirjailija, ja he ovat kirjoittaneet muutamia kirjoja yhdessä.

## Teoksia

* *Ellen och Bebis* (2001)
* *Kurt och Kio vill ha koja* (2009)
* *Kurt och Kio vill ha djur* (2010)
* *Stor-Emma* (2011)
* *Koko och Bosse* (2011)
* *Kurt och Kio vill ha kul* (2012)
* *Koko och Bosse törs inte!* (2013)
* *Koko och Bosse hinner inte!* (2015)
* *Halsen rapar, hjärtat slår: Rim för 0–100 år!* (2016)
* *Folk* (2019, yhdessä Emma Adbågen kanssa)
* *Livets ABC* (2020)
* *Furan* (2021)
* *Äppelkänslan* (2024, yhdessä Emma Adbågen kanssa)
* *Kolla konst!: En dag på [[Moderna Museet]]* (2024, yhdessä Emma Adbågen kanssa)

## Lähteet

## Aiheesta muualla
Kálmán Darányi

**Kálmán Darányi** (22. maaliskuuta 1886 Budapest – 1. marraskuuta 1939 Budapest) oli unkarilainen poliitikko, maatalousministeri ja Unkarin pääministeri vuosina 1936-1938. Hän oli edustajainhuoneen puhemies vuodesta 1938 kuolemaansa asti marraskuun alkuun 1939 asti.

Kálmán Darányi syntyi vaikutusvaltaiseen aatelisperheeseen. Hänen setänsä Ignáz Darányi oli Unkarin maatalousministeri vuosina 1895-1903. Suoritettuaan oikeustieteen opinnot vuonna 1909 Darányi aloitti työuransa Unkarin kuningaskunnan hallinnossa. Ensimmäisen maailmansodan aikana hän toimi husaariyliluutnantin arvoisena komppanianpäällikkönä tammikuusta 1915 tammikuuhun 1917 Venäjän ja Romanian vastaisella rintamalla. 

Maailmansodan päätyttyä hän osallistui Unkarin lyhytaikaisen kommunistisen hallituksen kaatamiseen. Vuonna 1927 hänet valittiin parlamenttiin valtaapitäneen yhtenäisyyspuolueen jäsenenä. Seuraavana vuonna hänestä tuli pääministerin kanslian valtiosihteeri. Vuonna 1935 hänestä tuli maatalousministeri Gyula Gömbösin hallitukseen. Gömbösin jäätyä sairaslomalle ensimmäisen kerran toukokuussa 1936 Darányi alkoi toimia v.t. pääministerinä ja jatkoi vielä Gömbösin  6. lokakuuta 1936 tapahtuneen kuoleman jälkeen. 

Valtionhoitaja Miklós Horthy nimitti hänet pääministeriksi 10. lokakuuta 1936. Darányi pysyi myös edelleen maatalousministerinä pääministerin asemansa lisäksi. Uusi pääministeri halusi palata István Bethlenin aikanaan johtamaan perustuslaillisuuteen vastustamatta jyrkästi Gömbösin "poliittista testamenttia". Hän jatkoi edeltäjänsä ulkopolitiikkaa ja ollen tiiviissä yhteistyössä Hitlerin ja Mussolinin hallinnon kanssa. Darányi teki ensimmäisen ulkomaanmatkansa Italiaan marraskuun puolivälissä 1936. Sisäisesti hän tukahdutti lehdistön, laajensi keskushallinnon valtuuksia ja suoritti ensimmäiset kostotoimet juutalaisia ​​vastaan. Keskushallinnon vallan laajentamisessa yksi osa oli valtionhoitajan aseman vahvistaminen ja hänen päätösvaltansa lisääminen.

Darányin Unkarin hallituksen johdossa katsottiin myötäilleen liiaksi oikeistolaisia voimia, joiden koettiin saaneen lisää uskoa toimintamahdollisuuksiin Saksan miehitettyä Itävallan. Näin Saksasta oli tullut Unkarin rajanaapuri. Darányin oli tässä tilanteessa 13. toukokuuta 1938 erottava, ja hänestä tuli parlamentin puhemies. Hän oli tässä tehtävässä aina kuolemaansa eli marraskuun alkuun 1939 asti.

## Lähteet

## Aiheesta muualla
Alma Erdmann

**Alma Erdmann** (s. 1872 Saksassa) oli saksalainen taidemaalari.

Erdmannin töitä ovat mm. *Nainen [[Schwarzwald|Schwarzwaldista]]* (1899), joka kuuluu Berliinin kansallisgallerian kokoelmaan. Teos oli myös esillä Ateneumin näyttelyssä "Rajojen rikkojat" vuonna 2025, joka esitteli 1800-luvun vähemmän tunnettuja naistaitelijoita.

## Töitä

Tiedosto:Alma Erdmann Der Brief.jpg|*Kirje*, ennen 1930
Tiedosto:At the Fortune Teller's by Alma Erdmann, 1900, oil on canvas - Chazen Museum of Art - DSC02374.JPG|*Ennustajan luona*, 1900


## Lähteet
Kaunis nainen (Tapani Kansan albumi)

**Kaunis nainen** on suomalaisen iskelmälaulaja Tapani Kansan 17., vuonna 1986 julkaistu studioalbumi. Levy sisältää ainoastaan käännöskappaleita, joiden alkuperäisesittäjiä ovat olleet muun muassa The Beatles (”Ovensuu”), Procol Harum (”Merisairaat kasvot”) sekä The Rolling Stones (”Jo riittää”). Albumilta ei noussut yhtäkään todellista hittikappaletta eikä se noussut albumilistoille.

Finnlevy julkaisi albumin Scandia-levymerkillä vinyylilevynä ja C-kasettina.

## Kappaleet
Kaikki sovitukset Tapani Kansa, ellei toisin mainita.

; A-puoli
# 
# 
# 
# 
# 
# 

; B-puoli
# 
# 
# 
# 
# 
# 

## Tekijät
### Muusikot
; Tapani Kansan orkesteri
* Kaj Kuittinen – flyygeli, sähköpiano ja syntetisaattorit
* Ari Siikasaari – akustiset -ja sähkökitarat
* Jari Heino – sähköbasso
* Aarne Himberg – rummut
+
* Pertti ”Pepa” Päivinen – tenorisaksofoni ja huilu (3, 9–11)
* Esko Heikkinen – trumpetti (2, 3)

### Tuotanto
* Finnlevy / Tapani Kansa – tuotanto
* Tom Vuori / Takomo-studiot – äänitys
* Reijo Nykänen / Fotonokka – valokuvat
* Ulla Karhula / D & U Team – ulkoasu

## Lähteet
Eevi Nivanka

**Eevi Annikki Nivanka** (s. 31. joulukuuta 1941 Helsinki) on suomalais-virolainen kääntäjä, kielenopettaja ja oppikirjantekijä. Hän työskenteli muun muassa Helsingin yliopistossa ranskan lehtorina ja kuului ylioppilastutkintolautakuntaan.

## Opinnot ja ura

Eevi Nivangan perhe muutti Suomesta Pariisiin vuonna 1951. Sieltä hän muutti äitinsä ja siskonsa kanssa vuonna 1953 Tukholmaan, jossa hän kävi ranskankielistä koulua viiden vuoden ajan.

Nivanka valmistui ylioppilaaksi Tehtaanpuiston yhteiskoulusta vuonna 1961. Hän sai kuusi laudaturia. Sen jälkeen hän opiskeli Helsingin yliopistossa romaanista ja englantilaista filologiaa. Vuosina 1964–1965 hän täydensi opintojaan Pariisissa. Työuransa hän teki ranskan kielen opettajana ja kääntäjänä, osaksi myös äitinsä kotimaassa Virossa. Vuonna 1990 hän opetti ranskan kieltä Tallinnassa ja käänsi myös presidentti Lennart Meren kirjeitä ja puheita ranskaksi.

Nivanka työskenteli Helsingin yliopistossa ranskan lehtorina ja kuului ylioppilastutkintolautakuntaan vuosina 1998–2006.

## Tunnustuksia
*Vuonna 2001 Nivanka sai Viron Marianmaan ristin 5. luokan kunniamerkin ansioistaan kulttuurivälittäjänä. 
*Vuonna 2005 hänelle myönnettiin ranskalaisen Ordre des Palmes académiques -ritarikunnan ritarimerkki.

## Tuotanto
Eevi Nivanka on kirjoittanut useita ranskan kielen oppikirjoja sekä suomentanut ranskalaista kirjallisuutta.

### Käännöksiä
*Michel Foucault: *[[Tarkkailla ja rangaista]]*, 1980, Otava
*Pentti Saaritsa: *Alex*-näytelmän ranskannos *Alex-Opéra de Télévision*

### Oppikirjoja
*Eeva Meloni, Eevi Nivanka ja Kristiina Marttinen: Piste bleue, Cours 1–6, 1984–1990
*Eevi Nivanka ja Soili Sutinen: Ranskan kielioppi ja käsikirja, 1996
*Eevi Nivanka ja Soili Sutinen: Chère Marianne : ranskaa aikuisille 1–2, 1989–1991
*Eevi Nivanka ja Soili Sutinen: Chez Marianne : ranskaa aikuisille 1–2, 2004–2005

## Yksityiselämä
Eevi Nivangan vanhemmat olivat suomalainen kirjastonhoitaja ja kirjallisuudentutkija Eino Nivanka (aiemmin Nylander) ja virolainen Erika Viirsalu (aiemmin Veidenbaum), joka oli Viron yleisradion ensimmäinen naispuolinen radiokuuluttaja, presidentin kanslian tiedottaja ja Viron valtion propagandatoimiston kulttuurisihteeri. Kielikurssilla vuonna 1937 Unkarin Debrecenissä tavannut pari muutti avioiduttuaan Suomeen.

Eevi Nivangan nuorempi sisar Leena Nivanka on työskennellyt Helsingin kaupunginteatterin tuotantopäällikkönä ja Suomen kansallisoopperan tiedottajana.

## Lähteet
Sofia Jahnukainen

**Sofia Jahnukainen** (s. 12. marraskuuta 2006) on suomalainen jalkapalloilija, pelipaikaltaan hyökkääjä. Hän on edustanut Kansallisessa liigassa Helsingin Palloseuraa kaudella 2024 ja Helsingin Jalkapalloklubia kaudella 2025.

Jahnukainen edusti kausina 2021–2023 Ykkösessä Pallokerho Keski-Uusimaata, joka nousi kaudeksi 2024 Kansalliseen liigaan. Hän pelasi kaudella 2024 HPS:ssä 23 liigaottelua ja teki niissä kaksi maalia, huhtikuussa Jyväskylän Pallokerhoa ja kesäkuussa Tampereen Ilvestä vastaan. Keväällä 2025 hän voitti HJK:n joukkueessa naisten liigacupin eli Kansallisen cupin ja teki loppuottelussa Kuopion Palloseuraa vastaan yhden joukkueensa kolmesta maalista. Hän voitti vuonna 2025 myös liigamestaruuden ja Suomen Cupin. Hän pelasi liigassa kauden aikana 22 ottelua ja teki niissä viisi maalia.

Jahnukainen on pelannut Suomen alle 17-, alle 18- ja alle 19-vuotiaiden maajoukkueissa. Hän pelasi alle 17-vuotiaiden Euroopan-mestaruuskilpailuissa 2022.

## Lähteet
Sarolt

**Sarolt** (n. 950 – n. 1008) oli Unkarin ruhtinas Gézan vaimo ja kuningas Tapani I Pyhän äiti.

## Suku ja tausta
Sarolt mainitaan useissa kronikoissa ”Gyulan” tyttärenä. *Gyula,* josta sittemmin on tullut miehennimi, oli alun perin jonkinlaisen korkean sotapäällikön arvonimi. Tällä nimellä mainitaan vanhoissa lähteissä sekä Saroltin isää että hänen sukunsa muita jäseniä. Saroltin isä oli ilmeisesti Transilvaniassa hallitseva paikallisruhtinas, kronikoiden mukaan maahantulon aikaisen unkarilaispäällikön Töhötömin (Tétény) pojanpoika. Bysanttilaisten lähteiden mukaan hän kävi 950-luvulla Konstantinopolissa, missä hän otti kasteen ja sai mukaansa Hierotheos-nimisen munkin, joka kastoi useita hänen alamaisiaan. Mahdollisesti myös Sarolt oli kastettu ortodoksiseen uskoon.

Saroltin nimi on tulkittu turkkilaisperäiseksi *(šar-oldu* ’valkoinen kärppä’), ja hänellä kerrotaan olleen Karolt (’musta kärppä’) -niminen sisar. György Györffyn mukaan Saroltin nimeä heijastaisivat Unkarissa paikannimet *Sarud* (Hevesin läänissä) ja *Sarród* (Győr-Moson-Sopronin läänissä, Sopronin lähistöllä).

## Avioliitto ja toiminta
Ruhtinas Gézan ja Saroltin avioliitto solmittiin luultavasti 970-luvulla. Erikoista tässä liitossa oli se, että Géza, toisin kuin Árpád-suvun ruhtinaat yleensä, ei hakenut puolisokseen ulkomaista ruhtinaantytärtä. Gyula Kristón mukaan tämän voi tulkita merkitsevän, että Transilvanian Gyulan hallitsema alue oli käytännössä irronnut Gézan hallitsemasta ”Unkarista” omaksi yksikökseen. Géza ei avioliittoa solmittaessa ollut enää nuori vaan varmaankin yli 30-vuotias, joten hänellä on saattanut ennen Saroltia olla jo toinen puoliso, mutta tästä ei ole säilynyt mitään tietoa.

Saksalainen piispa Thietmar Merseburgilainen kuvaa kronikassaan Saroltia hurjana naisena, joka ”joi kohtuuttomasti, istui ratsailla kuin sotilas ja kerran pikaistuksissaan tappoi miehen”. Bruno Querfurtilainen, joka toisin kuin Thietmar oleskeli itse useita vuosia Unkarissa, antaa Saroltista samantapaisen kuvan. Hänen mukaansa piispa Adalbert kerran ”lähetti kirjeen unkarilaisten ruhtinaalle, tai paremminkin tämän puolisolle, joka piti koko maata hallinnassaan miehen kädellä ja määräsi itse kaikesta, mikä kuului hänen miehelleen”. Tämä on luultavasti tapahtunut 990-luvun alussa, jolloin Géza oli viisissäkymmenissä ja saattoi jo olla iän tai sairauksien heikentämä. 

Brunon mukaan Saroltin vaikutuksesta maassa pakanuuteen sekoittui ”saastutettu usko”, joka oli pakanuutta pahempi. Tämä viittaa Saroltin todennäköisesti ortodoksiseen uskoon. Saroltin nimissä luultavasti perustettiin Veszprémvölgyn ortodoksinen naisluostari.

Gézan kuoltua kuningas Tapani joutui tarun mukaan kukistamaan pakanallisen päällikkö Koppányn johtaman kapinan. 1300-luvun kronikoiden mukaan syynä tähän yhteenottoon olisi ollut, että Koppány tavoitteli leskeksi jäänyttä Saroltia puolisokseen. Tämän tarinan, kuten Koppány-hahmon itsensäkin historiallisuutta on sittemmin epäilty. Tämän jälkeen Saroltista, hänen loppuelämästään ja kuolemastaan ei ole tietoa kronikoissa. Saroltia ei myöskään mainita yhdessäkään Tapani Pyhän legendan kolmesta versiosta.

## Lähteet
Texas Terri

**Terri Lyn Laird** (s. 6. huhtikuuta 1955 Houston, Texas) on yhdysvaltalainen punkrock-laulaja. Hänet tunnetaan taiteilijanimellä **Texas Terri**. Hän tuli tunnetuksi Los Angelesin punk-piireissä 1990- ja 2000-luvuilla. Terri Laird muutti Los Angelesiin Texasista vuonna 1985 ja perusti rock-yhtyeen nimeltä Killer Crows. Yhtye oli suosittu Los Angelesin punk-piireissä, mutta sen studiomateriaalia ei koskaan julkaistu. Laird asui Hollywoodin kerrostalossa, joka tuli tunnetuksi siitä, että juuri siellä Red Hot Chili Peppersin kitaristi Hillel Slovak kuoli yliannostukseen vuonna 1988. Kuoliniltana Laird oli se, joka soitti apua.

Killer Crows yhtyeen hajottua Texas Terri siirtyi soolouralle ja perusti kitaristi Don ”Demon Boy” Cilurson kanssa Texas Terri & the Stiff Onesin. Texas Terri nousi esiin erityisesti energisen esiintymisensä takia. Hän esiintyi usein osittain alastomana tai muuten shokeeraavana, ja se toi hänelle maineen yhtenä uuden sukupolvensa räikeimmistä punk-hahmoista. Laulaja ja entinen strippari Terri Laird toi kriitikoiden silmissä usein mieleen Iggy Popin, Crampsin laulajan Lux Interiorin ja Wendy O. Williamsin.  

Yhtye julkaisi debyyttialbuminsa *Eat Shit!* vuonna 1998. Vuonna 1999 Rock City News nimesi sen Los Angelesin ”psykoottisimmaksi yhtyeeksi” ja *Flipside*-lehti valitsi Lairdin parhaaksi naislaulajaksi. Vuonna 2000 *The Los Angeles Weekly* myönsi yhtyeelle parhaan punk-yhtyeen palkinnon. Texas Terri & the Stiff Onesin debyyttialbumi julkaistiin myöhemmin uudelleen nimillä *Eat Shit + 1* (yhdellä bonuskappaleella) ja *Eat Shit! + 4* (neljällä bonuskappaleella). Cilurson lähdettyä yhtyeestä Texas Terri nimesi kokoonpanon uudelleen Texas Terri Bomb! -nimiseksi, ja julkaisi albumin *Your Lips... My Ass!* vuonna 2004. 

Hän on tehnyt yhteistyötä Ryan Roxien (ex-Alice Cooper) ja The Runaways -yhtyeen laulajan Cherie Currien sekä Wayne Kramerin (MC5) kanssa. Ammatikseen Laird toimii kampaajana. Hän on vuodesta 2007asunut Berliinissä Saksassa. Vuonna 2010 hän julkaisi albumin *Firestorm* yhdessä kitaristi Kevin K:n kanssa. Albumilla kuullaan cover-versiot Johnny Thundersin ”London Boys”- ja The Dead Boysin ”What Love Is” -kappaleista. Vuonna 2012 hän teki keikkoja The Damnedin kitaristin Brian Jamesin ja rumpalin Rat Scabiesin kanssa. 

Vuonna 2010, Texas Terri esiintyi Suomessa Tampereen Vastavirta-klubilla. Hän on myös näytellyt vuosien varrella useissa elokuvissa kuten ''8 mm - kahdeksan millimetriä'' ja *Hellbent*.

## Lähteet